Il-coach ta’ Roma Paulo Fonseca ġie kkwotat jgħid li se jagħmel minn kollox sabiex id-difensur internazzjonali Ingliż Chris Smalling jibqa’ fil-belt kapitali Taljana għal staġun ieħor. Dan il-player jinsab fuq bażi ta’ self mal-Giallorossi mingħand il-club oriġinali tiegħu Manchester United. Jidher li anke Smalling jinsab favorevoli għal din il-mossa u appella lid-diriġenti tar-Red Devils sabiex ma jagħmlux bsaten fir-roti biex jiżdied il-perjodu ta’ self ma’ Roma. Fonseca faħħar l-attitudni professjonali ta’ Smalling u sostna li huwa sar l-idolu tal-partitarji. Dawn l-ingredjenti kollha jagħmlu iktar faċli għalih li jaċċetta dawn il-proposti. Chris Smalling għandu 30 sena u lagħab 21 logħba ma’ Roma filwaqt li skorja żewġ goals.